Diari Oficial de la Generalitat Valenciana


Sumari del DOGV 2972, del 16-04-1997 (1997/905145)

Ajuntament de Muro de Alcoy. Bases per a la provisió d'una plaça de policia local.
----------------------------------------------------------------------------------

### Dades del document

Número de DOGV
:   2972

Data del DOGV
:   16-04-1997

Secció del DOGV
:   I. DISPOSICIONS GENERALS

Número del document
:   1997/905145


Data del document
:   25-01-1997

Organisme emissor


Tipus de document
:   Convocatòria

Correcció d'errades

 Descriptors 

:   * Muro de Alcoy
    * administració local
    * concurs administratiu
    * policia

Ajuntament de Muro de Alcoy. Bases per a la provisió d'una plaça de policia local.  
EDICTE [97/C6317]  
L'Ajuntament en ple, en la sessió del dia 26 de setembre de 1996, va acordar convocar una oposició lliure per a proveir en propietat una plaça de policia local de la plantilla de personal d'aquest Ajuntament, conforme a les següents bases:  
Bases per a la provisió d'una plaça de policia local del cos de policia local, vacant en la plantilla de l'Ajuntament de Muro de Alcoy  
Bases de la convocatòria per a proveir en propietat una plaça de la policia local, categoria de policia, mitjançant oposició lliure, de conformitat amb el que s'estableix en la Llei 7/1985, de 2 d'abril, Reguladora de les Bases de Règim Local; Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local; Reial Decret 896/1991, de 7 de juny, pel qual s'estableixen les regles bàsiques y programes mínims a què ha d'ajustar-se el procediment de selecció dels funcionaris d'administració local; reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració General de l'Estat i de Provisió de Llocs de Treball i Promoció Professional dels Funcionaris Civils de l'Administració General de l'Estat; Llei de la Funció Pública Valenciana de 24 d'octubre de 1995; Decret 69/1986, de 2 de juny, pel qual s'aprova el Reglament de Selecció de Personal i Provisió de Llocs de Treball de la Generalitat Valenciana; Llei de la Generalitat Valenciana 2/1990, de 4 d'abril, de Coordinació de Policies Locals de la Generalitat Valenciana; Decret del Consell de la Generalitat Valenciana 152/1991, de 29 d'agost, pel qual s'estableixen les bases i criteris uniformes per a la selecció, formació, promoció i mobilitat dels policies locals, escala bàsica; i altres disposicions legals i reglamentàries, entre aquestes les de desplegament del Decret 152/1991, de 29 d'agost (esmentat), que hi siguen aplicables.  
Primera. Objecte  
L'Objecte d'aquesta convocatòria és la provisió en propietat d'una plaça de policia local, escala d'administració especial, subescala de serveis especials, classe de policia local i auxiliars d'aquesta, enquadrats en l'escala bàsica, categoria de policia, a la qual correspon el nivell D de titulació.  
Segona. Legislació aplicable  
Apareix reflectida en el primer paràgraf d'aquestes bases.  
Tercera. Condicions dels aspirants  
Per a ser admesos a la realització de les proves selectives, els aspirants hauran de reunir els següents requisits en la data en què acabe el termini de presentació d'instàncies:  
- Ser espanyol.  
- Estar en possessió del títol de graduat escolar, batxiller elemental o equivalent, o complir les condicions per a obtenir-los, en la data en què acabe el termini de presentació d'instàncies; l'equivalència haurà de ser reconeguda com a tal per l'administració competent en cada cas concret i degudament acreditat en aquest sentit pels aspirants.  
- No patir cap malaltia o defecte físic que impedisca l'exercici de les corresponents funcions i tenir una estatura mínima d'1,65 metres per als homes i 1,60 per a les dones.  
- Haver complit 18 anys sense passar dels 30.  
A l'efecte de l'edat màxima, es compensarà el límit amb els serveis prestats anteriorment a l'administració local, escala d'administració especial, subescala de serveis especials, classe de policia local i auxiliars d'aquesta.  
- No haver sigut separat mitjançant expedient disciplinari del servei de l'estat, de les comunitats autònomes, de les entitats locals o de qualsevol altra institució juridicopública, ni trobar-se inhabilitat per a l'exercici de les funcions públiques.  
- Posseir els permisos de conducció de vehicles A-2, B-1 B-2.  
Quarta. Presentació d'instàncies i documentació annexa  
Les instàncies per a prendre part en aquesta convocatòria s'hauran de dirigir a l'alcalde-president d'aquest Ajuntament, podent utilitzar-se la instància model que facilitarà l'oficina d'informació municipal. Les instàncies es presentaran en el Registre General, o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, durant el termini de 20 dies hàbils, a partir de l'endemà de la publicació de l'extracte d'aquesta convocatòria en el Butlletí Oficial de l'Estat.  
En les instàncies per a prendre part en aquest convocatòria, els aspirants hauran de manifestar que reuneixen tots els requisits exigits en aquestes bases i que es comprometen a prestar el preceptiu jurament o promesa.  
Caldrà adjuntar a la instància:  
a) Justificant d'haver ingressat en la caixa municipal, mitjançant ingrés bancari o resguard d'abonament, si s'escau, per gir postal o telegràfic, els drets d'examen, que es fixen en 2.000 pessetes. Els esmentats drets d'examen només seran tornats als qui no siguen admesos al procediment selectiu, per falta d'algun dels requisits exigits per a prendre-hi part.  
b) Aquesta documentació s'haurà d'acompanyar amb la instància en sobre tancat, que podrà ser lacrat. No es tindrà en compte cap mèrit que no s'acredite en aquest moment.  
Cinquena. Admissió d'aspirants  
Per a ser admesos a les proves selectives, bastarà que els aspirants manifesten en les instàncies que reuneixen totes les condicions exigides en aquestes bases, referides a la data d'acabament del termini de presentació d'instàncies, i que hagen pagat els drets d'examen.  
Acabat el termini de presentació d'instàncies, mitjançant resolució de l'Alcaldia, s'aprovarà la llista d'admesos i exclosos. Aquesta resolució es publicarà en el Butlletí Oficial de la Província, Diari Oficial de la Generalitat Valenciana i tauler d'anuncis de l'Ajuntament, i es concedirà un termini de 10 dies perquè els aspirants exclosos esmenen els defectes. No obstant això, les errades de fet podran esmenar-se en qualsevol moment, d'ofici o a petició de l'interessat.  
Transcorregut aquest termini, sense que s'hi formule cap reclamació, aquestes llistes es consideraran definitives; l'Alcaldia resoldrà les reclamacions presentades.  
En la resolució per la qual s'aproven les llistes es determinarà el lloc, data i hora de la realització de la fase de concurs, i també del primer exercici de l'oposició.  
Sisena. Tribunal qualificador  
Tribunal titular:  
- President: l'alcalde-president de l'Ajuntament o regidor en qui delegue.  
- Secretari: el de la corporació o funcionari en qui delegue, que actuarà a més com a vocal.  
- Vocals:  
· Un regidor de cada grup polític designat per aquests.  
· El regidor delegat d'Hisenda i Personal.  
· Un representant del professorat oficial designat per l'Institut Valencià de Seguretat Pública (IVASP).  
· Un representant de l'administració de la Generalitat Valenciana.  
· El cap del cos de la Policia Local de Muro de Alcoy.  
· Un representant dels treballadors designat per la Junta de Personal de l'Ajuntament.  
Tribunal suplent  
- President: el primer tinent d'alcalde o qui legalment el substituïsca.  
- Secretari: el funcionari que exercisca les funcions de secretari accidental en absència del secretari titular.  
- Vocals:  
· Un regidor de cada grup polític designat per aquests.  
· El regidor de Trànsit i Seguretat Ciutadana.  
· Un representant del professorat oficial designat per l'Institut Valencià de Seguretat Pública.  
· Un representant de l'administració de la Generalitat Valenciana.  
· El cap del cos de la Policia Local de Muro de Alcoy.  
· Un representant dels treballadors designat per la Junta de Personal de l'Ajuntament.  
La designació dels membres del tribunal es farà pública amb la llista d'admesos i exclosos, i també al tauler d'anuncis de l'Ajuntament.  
La corporació sol·licitarà dels òrgans corresponents la designació dels respectius representants, titulars i suplents, que s'haurà d'efectuar en el termini de 20 dies següents al de la recepció de la sol·licitud.  
Els vocals del tribunal hauran de posseir una titulació acadèmica igual o superior a l'exigida per als llocs de treball oferits.  
El tribunal no podrà constituir-se ni actuar sense l'assistència, com a mínim, de la meitat més un dels seus membres, titulars o suplents.  
A l'efecte del que es disposa en l'annex IV del Reial Decret 236/1988, de 4 de març, el tribunal que actua en aquest prova selectiva tindrà la categoria quarta de les que s'hi recullen, tant pel que fa a l'assistència dels membres del tribunal com dels assessors i col·laboradors.  
Setena. Començament i desenvolupament de les proves  
Els aspirants seran convocats en crida únic, llevat de casos de força major degudament justificats i apreciats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà automàticament que decau el seu dret a participar en aquest exercici i en els successius, per la qual cosa quedarà exclòs del procediment selectiu.  
L'ordre d'actuació dels aspirants en aquells exercicis que no es puguen realitzar conjuntament, es determinarà mitjançant sorteig previ.  
El tribunal podrà requerir en qualsevol moment als aspirants que acrediten la seua identitat, per a la qual cosa hauran d'anar proveïts del document nacional d'identitat.  
Un vegada començades les proves no serà obligatòria la publicació dels successius anuncis de realització de la resta d'exercicis en el Butlletí Oficial de la Província. Aquests anuncis, els haurà de fer públics el tribunal als taulers del Servei de Personal, amb 12 hores d'antelació del començament de les proves, si es tracta del mateix exercici, o de 48, si es tracta d'un nou exercici.  
Vuitena. Procediment de selecció  
- Fase prèvia:  
Abans de començar les proves de coneixement del temari es farà un exercici o prova psicotècnica aptitudinal i de personalitat i el reconeixement mèdic preceptiu, a càrrec dels tècnics i facultatius que designe la corporació municipal. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte, i s'ajustaran al barem establit en l'annex corresponent d'aquestes bases.  
- Fase d'oposició:  
Constarà dels següents exercicis:  
· Primer exercici. De caràcter obligatori.  
Consistirà a superar les proves d'aptitud física que posen de manifest la capacitat per a l'exercici del lloc de treball, amb el contingut i marques que s'especifiquen en l'annex corresponent d'aquestes bases.  
La qualificació serà d'apte o no apte.  
· Segon exercici. De caràcter obligatori.  
Exposició per escrit, en un temps màxim de dues hores, de quatre temes, elegits per sorteig, un de cada un dels grups primer a quart, ambdós inclosos, que componen el temari que es recull en l'annex d'aquestes bases. Aquests temes seran llegits en sessió pública davant el tribunal, que podrà formular les preguntes o aclariments que sobre aquest jutge oportunes. Es valorarà la claredat d'idees, la facilitat d'expressió verbal i el coneixement sobre els temes exposats.  
La qualificació d'aquest exercici serà de 0 a 10 punts, sent necessari obtenir un mínim de 5 punts per a superar-lo.  
· Tercer exercici. De caràcter obligatori.  
Consistirà en l'exposició per escrit d'un tema dels que componen el grup cinqué en un temps màxim d'una hora, en què es valoraran els coneixements exposats i la claredat en l'exposició, tant en presentació com en redacció i ortografia. De forma alternativa, a judici del tribunal, aquest exercici podrà substituir-se per la realització d'un qüestionari de 50 preguntes amb respostes alternatives sobre els temes que componen el programa, en un temps màxim de duració d'1 hora 30 minuts.  
En tot cas, la qualificació d'aquest exercici serà de 0 a 10 punts, sent necessari obtenir un mínim de 5 punts per a superar-lo.  
· Quart exercici. De caràcter voluntari i eliminatori.  
Consistent a traduir del valencià al castellà i viceversa un text proposat pel tribunal. La duració d'aquest exercici serà de 30 minuts.  
Aquest exercici es qualificarà de 0 a 2 punts.  
Novena. Relació d'aprovats.  
El tribunal podrà aprovar i declarar que ha superat el present procediment selectiu un nombre d'aspirants superior al de places convocades, sense perjudici del que es disposa en els articles 6 i 7 del Reglament General d'Ingrés del Personal al Servei de l'Administració de l'Estat, si bé, només podrà prendre possessió l'opositor que haja obtingut major puntuació, quedant els següents en reserva pel mateix ordre de la puntuació assolida per al cas que l'anterior no prenga possessió de la plaça vacant.  
Els que hagen superat les proves i no hagen pogut prendre possessió de la plaça vacant convocada, quedaran en llista d'espera durant un any per a cobrir les necessitats de la plantilla de personal d'aquest Ajuntament, si l'Alcaldia ho disposa així.  
Deu. Publicitat de les qualificacions  
Es posarà al tauler d'anuncis d'aquest Ajuntament, després de cada prova i abans de fer la següent.  
L'anunci de la realització dels diferents exercicis es farà a través del tauler d'anuncis de l'Ajuntament, llevat de la pràctica del preliminar, que es publicarà en el Butlletí Oficial de la Província d'Alacant, en el mateix anunci en què es publique la relació d'admesos i exclosos.  
Onze. Curs selectiu  
Finalitzades les proves selectives del torn lliure, el tribunal farà pública la relació d'aspirants aprovats, si n'hi ha, per ordre de puntuació assolida, i elevarà aquesta relació a l'Alcaldia-Presidència, conjuntament amb l'acta de l'última sessió.  
Després de la presentació de la documentació exigida, els aspirants proposats s'incorporaran a l'Institut Valencià de Seguretat Pública per a realitzar el primer curs teoricopràctic que es faça, integrat per dues fases, una de formació i selecció en l'IVASP, amb una duració de quatre mesos, i una altra, una vegada superada l'anterior, de pràctiques en el mateix Ajuntament, amb una duració de dos mesos. La qualificació del període de pràctiques correspondrà a l'IVASP.  
Durant la realització del curs teòric i pràctic, la corporació nomenarà els aspirants funcionaris en pràctiques, i aquests percebran les retibucions que els corresponguen.  
Dotze. Presentació de documents  
Els aspirants proposats pel tribunal hauran d'aportar davant la corporació, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en les presents bases de convocatòria:  
- Certificat de naixement expedit pel registre civil corresponent o fotocòpia del document nacional d'identitat, degudament compulsada.  
- Original o fotocòpia compulsada del títol acadèmic exigible segons la corresponent convocatòria.  
- Declaració de no haver sigut separat mitjançant expedient disciplinari de qualsevol administració o ocupació públics, i també de no trobar-se inhabilitat penalment per a l'exercici de funcions públiques.  
- Fotocòpia compulsada dels permisos de conducció A-2, B-1, B-2.  
Els aspirants que tinguen la condició de funcionaris de carrera quedaran exempts de justificar documentalment les condicions generals que ja hagueren sigut acreditades per a obtenir l'anterior nomenament.  
En tot cas, hauran de presentar l'original o fotocòpia compulsada del nomenament com a funcionaris de carrera i el títol acadèmic exigit.  
Els qui dins del termini indicat, i llevat de casos de força major, no presenten la documentació, no podran ser nomenats funcionaris, s'invalidarà l'actuació de l'interessat i es declararà la nul·litat subsegüent dels actes del tribunal respecte d'aquell, sense perjudici de la responsabilitat en què hagueren pogut incórrer per falsedat en la instància.  
En el supòsit que l'aspirant siga exclòs per no presentar la documentació, o per falsedat d'aquesta, el tribunal podrà proposar la inclusió en la llista d'admesos el mateix nombre que el d'exclosos per les anteriors causes, sempre que hagen superat les proves selectives i pel mateix ordre que resulte d'aquestes.  
Tretze. Nomenament  
Superat el curs teoricopràctic, l'IVASP formularà una proposta de nomenament a l'Alcaldia.  
Els aspirants que no superen el curs teoricopràctic podran incorporar-se al curs immediatament posterior.   
No obstant això, cessaran com a funcionaris en pràctiques, i podran ser nomenats de nou quan s'incorporen al curs següent. Si no superen aquest segon, decauran definitivament el seus drets de reserva de plaça.  
Els aspirants que acrediten haver exercit un lloc similar al convocat durant més de tres anys consecutius, podran sol·licitar la dispensa per a la realització d'aquest curs teoricopràctic.  
Els aspirants que superen el curs teoricopràctic o, si és el cas, siguen dispensats de fer-lo, després de la presentació de la documentació exigida, seran nomenats funcionaris de carrera, i hauran de prendre possessió del càrrec en el termini de 30 dies a comptar de l'endemà d'aquell en que els siga notificat el nomenament, després de la prestació del jurament o promesa.  
Catorze. Incidències  
El tribunal queda autoritzat per a resoldre els dubtes que es presenten, interpretar les bases d'aquesta convocatòria i prendre els acords necessaris per al bon ordre del procés selectiu.  
En allò no previst en aquestes bases s'aplicarà el Reial Decret Legislatiu 78/1986, de 18 d'abril; la Llei 7/1985, de 2 d'abril; el Decret 69/1986, de 2 de juny; la Llei 2/1990, de 4 d'abril, de Coordinació de Policies Locals de la Comunitat Valenciana i normes de desplegament.  
Quinze. Recursos  
Contra aquestes bases i els actes administratius definitius que se'n deriven els interessats podran interposar els recursos oportuns en els casos i en al forma establits en la Llei 30/1992, de Règim Jurídic de les Administracions Públiques i del Procediment Administratiu Comú.  
Setze. Publicació  
Aquestes bases es publicaran en el Butlletí Oficial de la Província i en el Diari Oficial de la Generalitat Valenciana i l'anunci de la convocatòria, en extracte, en el Butlletí Oficial de l'Estat.  
ANNEX I  
Reconeixement mèdic  
El contingut de la prova de reconeixement mèdic, d'acord amb allò establit en l'Ordre de 5 de desembre de 1994, és el següent:  
A. Torn lliure.  
Quadre d'exclusions mèdiques.  
1. Obesitat o primesa superior al 25% del pes ideal, calculat segons la fórmula PI=0,75 (talla en cm 150)+50; en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.  
2. Malalties o lesions agudes, actives en el moment del reconeixement, que puguen produir seqüeles capaces de dificultar o impedir l'exercici de les funcions pròpies del càrrec.  
3. Ull i visió:  
3.1 Agudesa visual sense correcció inferior als dos terços de la visió normal en ambdós ulls.  
3.2 Despreniment de retina.  
3.3 Estrabisme.  
3.4 Hemianòpsies.  
3.5 Discromatòpsies.  
3.6 Qualsevol altre procés patològic que, a judici del tribunal mèdic, dificulte de manera important l'agudesa visual.  
4. Oïda i audició.  
4.1 Agudesa auditiva que supose una pèrdua entre 1.000 i 3.000 hertzs a 35 decibels o de 4.000 hertzs a 45 decibels.  
5. Aparell locomotor.  
Alteracions de l'aparell locomotor que limite o dificulte el desenvolupament del seu treball, o que puguen agreujar-se, a judici del tribunal mèdic, amb l'exercici del lloc de treball (patologia òssia d'extremitats, retraccions o limitacions funcionals de causa muscular o particular, defecte de columna vertebral i altres processos ossis, musculars i articulars).  
6. Aparell digestiu.  
Qualsevol procés digestiu que, a judici del tribunal mèdic, dificulte l'exercici del lloc de treball.  
7. Aparell cardiovascular.  
Hipertensió arterial de qualsevol causa, que no ha de sobrepassar en repòs els 160 mmHg en pressió sistòlica i els 90 mmHg en pressió diastòlica; varius o insuficiència venosa perifèrica, i també, qualsevol altra patologia o lesió vascular que, a judici del tribunal mèdic, puga limitar l'exercici del lloc de treball.  
A judici del tribunal es podrà repetir la prova quan concórreguen circumstàncies que ho aconsellen.  
8. Aparell respiratori.  
L'asma bronquial, la broncopatia obstructiva, el pneumotòrax espontani ( en més d'una ocasió), la tuberculosi pulmonar activa i altres processos patològics de l'aparell respiratori que dificulten l'exercici del treball.  
9. Sistema nerviós.  
Epilèpsia, depressió, tremolor de qualsevol causa, alcoholisme, toxicomanies i altres processos patològics que dificulten el desenvolupament de la seua funció.  
10. Pell i fàneres.  
Cicatrius que produïsquen limitació funcional i altres processos que dificulten el desenvolupament de la seua funció.  
11. Altres processos patològics.  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a judici del tribunal mèdic, limite o incapacite per al desenvolupament del seu treball.  
ANNEX II  
Proves psicotècniques  
El contingut de les psicotècniques, d'acord amb allò establit en l'Ordre de 5 de desembre de 1994, és el següent:  
- Barem d'aplicació per al reconeixement psicotècnic:  
Descripció dels factors que s'han de mesurar en el procés de selecció.  
I. Aptituds mentals.  
· Raonament verbal: com indica el seu nom, constitueix una mesura de l'aptitud per a comprendre conceptes, expressats a través de la paraula. Aprecia més la capacitat per a abstraure, generalitzar i pensar de manera constructiva. Constitueix un valuós índex del nivell de responsabilitat que tenen assignat i el grau de profunditat amb què han de ser compreses les idees expressades verbalment.  
· Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el text de raonament abstracte no substitueix adequadament el raonament verbal, però pot servir com a element de confrontació.  
· Rapidesa i precisió perceptiva: és una anàlisi ràpida de situacions complexes, ideada per a mesurar la rapidesa de resposta en tasques de tipus perceptiu.  
· Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per a concentrar-se en tasques la principal característica de les quals és la rapidesa perceptiva, junt amb l'atenció continuada.  
· Agilitat mental: capacitat per a comprendre situacions, les relacions que existeixen entre elles, poder captar les estructures d'aquestes relacions i tenir un mètode sistemàtic de raonament.  
· Memòria visual: capacitat per a recordar situacions a través del sentit de la vista.  
II. Personalitat.  
· Sentit de la disciplina i de l'autoritat: conformitat davant les normes i peticions dels superiors.  
Persona que sol ser sòbria i digna de confiança, així com dominada pel sentit del deure, perseverant, responsable i organitzada.  
· Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.  
· Seguretat en si mateix. Fermesa personal: capacitat pràctica i realista. La confiança en si mateix i la capacitat per a tractar amb coses és madura i poc ansiosa; és flexible i segura.  
· Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperatives amb els companys. Persona adaptable, animosa, interessada pels altres. Bona col·laboradora amb el treball del grup.  
· Autocontrol dels impulsos i emocions: persona amb molt de control de les seues emocions i de la seua conducta en general. Curosa i oberta a l'àmbit social. Evidencia allò que comunament es coneix com a respecte a si mateix, té en compte la reputació social.  
· Serenitat: persona assossegada, relaxada i tranquil·la.  
· Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantenir contactes personals.  
· Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa allò que és socialment correcte, seguint estrictament les normes; fent allò que és acceptat i idoni.  
· Capacitat d'automotivació: capacitat de sentir-se satisfet en allò referent a la seua ocupació.  
Grau en què una persona es preocupa per la seua activitat i s'hi lliura.  
III. Característiques del test aptitudinal.  
Puntuacions decils.  
- Nivells uniformes  
- Raonament verbal: 4.  
- Raonament abstracte: 3,5.  
- Rapidesa i precisió perceptiva: 4.  
- Atenció i resistència a la fatiga: 4.  
- Agilitat mental: 3,5.  
- Memòria visual.  
IV. Característiques de la valoració actitudinal.  
Per a l'avaluació de les proves actitudinals són factors preferents a tenir en compte, d'acord amb l'ordre d'importància que a continuació s'indica, els següents:  
1. Autocontrol.  
2. Serenitat.  
3. Capacitat empàtica i maneig de les relacions interpersonals.  
4. Sentit de la disciplina i de l'autoritat.  
5. Desenvolupament de conductes corporatives i capacitat d'integració.  
6. Seguretat i fermesa personal.  
7. Sentit de la iniciativa.  
8. Neutralitat professionals.  
9. Qualsevol altre d'anàloga significació als indicats anteriorment.  
A més, s'haurà de fer una anàlisi global de l'estructura de la personalitat, i en cas que es detectara alguna anomalia significativa per a l'exercici de la funció policial, i si el tècnic i el tribunal ho consideren oportú abans de l'eliminació de l'opositor, aquestes proves s'hauran de contrastar mitjançant una entrevista a càrrec del tècnic.  
La qualificació dels exercicis psicotècnics serà d'apte o no apte, havent de superar l'aspirant, com a mínim, en el cas dels factors aptitudinals, quatre dels sis factors a mesurar, havent de superar en tots els casos el factor d'agilitat mental.  
ANNEX III  
Proves físiques  
El contingut de les proves físiques, d'acord el que s'estableix en l'Ordre de 5 de desembre de 1994, és el següent:  
de caràcter obligatori i eliminatori.  
Consistirà a superar les proves d'aptitud física, el contingut de la qual i les marques mínimes seran els següents:  
1. Escalada de corda amb presa de peus: homes, 4 metres; dones, 3 metres.  
2. Salt de llargada amb correguda d'impuls: homes, 4 metres; dones, 3,80 metres.  
3. Salt d'alçada: homes, 1,10 metres; dones, 1 metre.  
4. Carrera de velocitat en 60 metres: homes, 10 segons; dones, 12 segons.  
5. Carrera de resistència en 1.000 metres: homes, 4 minuts; dones, 4 minuts 10 segons.  
6. Natació, per al cas que l'Ajuntament decidira establir aquesta prova, en 50 metres: homes, 57 segons; dones, 1 minut.  
La qualificació d'aquest exercici serà de apte o no apte, havent de superar com a mínim quatre de les proves per a ser qualificat com a apte.  
ANNEX IV  
Temari  
Grup primer. Dret constitucional i administratiu  
Tema 1. Organització política de l'estat espanyol. Classe i forma d'estat. Organització territorial de l'estat. La corona. Poder legislatiu. Poder executiu. Poder judicial. Relaciones entre el Govern i les Corts Generals.  
Tema 2. La Constitució Espanyola. El sistema constitucional. La Constitució Espanyola de 1978. Principis generals. El Tribunal Constitucional.  
Tema 3. Les Corts Generals. Les cambres. La funció legislativa. L'administració de justícia.  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques, estatal, autonòmica i local.  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.  
Tema 6. Administració local. Caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.  
Grup segon. Règim local i policia  
Tema 8. El municipi, òrgans unipersonals de govern. L'alcalde. Els tinents d'alcalde. Els regidors.  
Tema 9. El municipi, òrgans col·legiats de govern. El ple de l'ajuntament. La comissió de govern. Òrgans consultius i participatius, les comissions informatives.  
Tema 10. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de forces i cossos. Policia governativa i judicial.  
Tema 11. La policia local, conceptes previs. Missions i objectius. Estructura orgànica i funcional.  
Tema 12. El binomi policia local-ciutadà, conceptes previs. Relació i finalitat. Suports ètics. Normes d'actuació.  
Tema 13. Ordenament legislatiu de la policia local: Llei Orgànica de Forces i Cossos de Seguretat. Principis bàsics d'actuació. Disposicions estatutàries comunes. Règim disciplinari.  
Tema 14. Llei de la Generalitat Valenciana de Coordinació de les Policies Locals de la Comunitat Valenciana. Disposicions generals de la coordinació de les policies locals. De l'estructura i organització. De la selecció, promoció i mobilitat. Dels drets i deures. L' Institut Valencià de Seguretat Pública.  
Grup tercer. Dret penal i policia administrativa.  
Tema 15. El Codi Penal. Concepte de delicte i falta. Graus d'execució del delicte. Accions i omissions. Dol i culpa. Autors, còmplices i encobridors.  
Tema 16. Classes de faltes. Contra les persones, contra el patrimoni, contra els interessos generals i contra l'ordre públic.  
Tema 17. Classes de delictes. Contra les persones, contra la llibertat i l'honestedat, i contra la propietat.  
Tema 18. Obligacions i competències dels ajuntaments. Les ordenances municipals. Els bans d'alcaldia.  
Tema 19. Ordenances municipals, concepte i classes. Infraccions. Potestat sancionadora. Principals infraccions a bans i ordenances. Procediment sancionador.  
Grup quart. Trànsit i seguretat viària.  
Tema 20. Text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.  
Tema 21. Reglaments de desplegament de la Llei de Bases sobre Trànsit i Circulació de Vehicles de Motor i Seguretat Viària.  
Tema 22. El trànsit viari: introducció. Vies i vehicles i conductors. Les condicions tècniques del vehicle. Classes de transport.  
Tema 23. El transport: servei públic de viatgers i servei públic de mercaderies o mixtos. El servei privat, mercaderies perilloses. Condicions tècniques del vehicle de transports i altres requisits principals.  
Tema 24. Els accidents de trànsit. Concepte i consideracions prèvies. Les causes. Classes i fases.  
Grup cinqué. Institucions locals  
Tema 25. Muro de Alcoy. Població. Economia. Territori: carrers i terme municipal.  
Tema 26. Serveis culturals de Muro de Alcoy i manifestacions culturals murenyes: festes i tradicions.  
Tema 27. Infraestructures esportives i de joventut. Xarxa viària: característiques i problemes.  
Muro de Alcoy, 25 de gener de 1997.- L'alcalde: Fernando Torregrosa Alcaraz.